**ELŐTERJESZTÉS**

**Balatonföldvár Város Önkormányzat Képviselő-testületének**

**2022. május 25-i ülésére**

Előterjesztést készítette: Magoriné Csató Anita pénzügyi osztályvezető  
Véleményezésre, tárgyalásra megkapja: Pénzügyi és Gazdasági Bizottság

**Tárgy:**Beszámoló az önkormányzat 2021. évi költségvetésének teljesítéséről

***Tisztelt Képviselő-Testület!***

Az államháztartásról szóló törvény végrehajtásáról szóló 368/2011. (XII. 31.) Korm. rendelet 157. §b) bekezdése alapján, a helyi önkormányzat, nemzetiségi önkormányzat, társulás, térségi fejlesztési tanács, valamint az általuk irányított költségvetési szerv **éves költségvetési beszámolót** készít.

Az államháztartásrólszóló 2011. évi CXCV. törvény (a továbbiakban: Áht.) 87. §-a szerint, a vagyonról és a költségvetés végrehajtásáról a számviteli jogszabályok szerinti éves költségvetési beszámolót, valamint az éves költségvetési beszámolók alapján évente, az elfogadott költségvetéssel összehasonlítható módon, az év utolsó napján érvényes szervezeti, besorolási rendnek megfelelő **záró számadást** (**zárszámadás**) kell készíteni.

Az Áht. 91. § (1)bekezdése szerint, a helyi önkormányzat költségvetésének végrehajtására vonatkozó **zárszámadási rendelet tervezetét** a jegyző készíti elő és a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a **költségvetési évet követő ötödik hónap utolsó napjáig** hatályba lépjen.

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet módosítása értelmében, a Korm. rendelet11. § (2a) bekezdése alapján, a helyi önkormányzati költségvetési szerv vezetője **a belső kontrollrendszer működéséről szóló** nyilatkozatot az éves költségvetési beszámolóval együtt küldi meg az irányító szerv vezetőjének. A vezetői nyilatkozatot a polgármester a zárszámadási rendelet tervezetével együtt terjeszti a képviselő-testület elé.

**Önkormányzati feladatellátás általános értékelése**

Balatonföldvár Város Önkormányzat a gazdálkodás tervezése, majd végrehajtása során kiemelten fontos feladatának tekintette a kötelező önkormányzati feladatok ellátását, az intézmények működési feltételeinek folyamatos biztosítása mellett a gazdasági programban szereplő fejlesztések megvalósítását, melynek fedezetét egyrészt az előző évi költségvetési maradvány, másrészt a pályázati források biztosították.

Balatonföldvár Város Önkormányzatának 2021. évi gazdálkodása a fenti szempontok alapján eredményesnek értékelhető, hiszen az önkormányzat a számára törvényben előírt kötelező feladatait ellátta, fizetési kötelezettségeit folyamatosan teljesíteni tudta, s lehetőségei függvényében, mindent megtett a gazdasági programban megfogalmazott célok, így a város komfortosabbá tétele érdekében tervezett fejlesztések megvalósításáért.

A feladatok ellátásához 1 898 350 ezer Ft bevételi és kiadási előirányzattal elfogadott költségvetés biztosította a forrásokat. Az előirányzatok évközi végső módosításának következtében a bevételi-kiadási főösszeg 2 575 691 ezer Ft-ra változott.

Az előirányzatok teljesítése az éves gazdálkodás során a következőképpen alakult:

#### Bevételek alakulása

A teljesített önkormányzati költségvetési bevételek összege 1 062 363 ezer Ft. Ezen belül az önkormányzat működési költségvetésének bevétele 967 067 ezer Ft, melyből pályázatra kapott támogatás 7 125 ezer Ft (Humán szolgáltatások fejlesztése (konzorciumi pályázat EFOP-1.5.2.-16)).

A finanszírozási bevételek összege 1 015 816 ezer Ft-ban teljesült, melyből 999 900 ezer Ft az előző évi maradvány, 15 916 ezer Ft pedig az államháztartáson belüli megelőlegezés összege.

A felhalmozási célú költségvetési bevételek összege 95 296 ezer Ft-ban teljesült, melyből 23 534 ezer Ft támogatást kapott a város BFT pályázat keretein belül a szivattyúpark felújítására és a partvédőmű rekonstrukciójának III. ütemére. A település sikeresen pályázott a Magyar Falu Programban is, melynek jóvoltából 14 831 ezer Ft-ot nyert a Puskás Tivadar utca felújítására.

Az ingatlanértékesítésekből 46 637 ezer Ft realizálódott.

A központi forrásból származó bevételek teljesítési adata 457 697 ezer Ft.

A közhatalmi bevételek összege 348 204 ezer Ft-ban teljesült.

Az adóbevételek a következő táblázatban foglaltak szerint teljesültek:

ezerFt

|  |  |  |  |
| --- | --- | --- | --- |
|  | Eredeti  előirányzat | Módosított  előirányzat | Teljesítés |
| Építményadó | 245 000 | 245 000 | 219 371 |
| Telekadó | 11 000 | 11 000 | 10 708 |
| Kommunális adó | 9 500 | 9 500 | 8 898 |
| Iparűzési adó | 45 000 | 61 000 | 60 263 |
| Idegenforgalmi adó | 0 | 47 000 | 46 093 |
| **Összesen:** | **310 500** | **373 500** | **345 333** |

#### Kiadások alakulása

A költségvetési kiadások teljesítési adata 1 247 450 ezer Ft, ezen belül 856 711 ezer Ft a működési célú, 390 739 ezer Ft a felhalmozási célú kiadások teljesítése.

A finanszírozási kiadások összege 35 153 ezer Ft-ban teljesült, melyből 14 997 ezer Ft az államháztartáson belüli megelőlegezések visszafizetése, 20 156 ezer Ft pedig a hiteltörlesztés összege.

A működtetésre fordított kiadások összege magában foglalja a kormányzati funkciók szerinti működési célú kiadásokon túl a működési célú pénzeszközátadásokat is (225 304 ezer Ft).

**Maradvány**

Az önkormányzat 2021. évi maradványa 795 576 ezer Ft, december 31-i pénzkészlete 832 395 ezer Ft volt.

#### Vagyon alakulása

A vagyon alakulásának főbb adatai: a mérlegfőösszege a 2019. évben 6 475 859 ezer Ft, a 2020. évben 6 896 637 ezer Ft a 2021. évben pedig 6 873 663 ezer Ft.

A nemzeti vagyonba tartozó befektetett eszközök nettó értéke 2021. évben 5 902 007 ezer Ft volt.

**Értékpapír és hitelműveletek**

Az önkormányzat 2021. december 31.-i állapot szerinti hosszú lejáratú fejlesztési hitelállománya 140 269 ezer Ft volt.

**Egyéb megállapítások**

Az önkormányzatnak kiemelt figyelmet kell fordítania az előirányzatok szerinti gazdálkodásra, mind a működés, mind a fejlesztések terén.

**ELŐZETES HATÁSVIZSGÁLATI LAP**

**(a jogalkotásról szóló 2010. évi CXXX. törvény 17. §-a alapján)**

A rendelet-tervezetet tárgyaló képviselő-testületi ülés időpontja: 2022. május 25.

|  |  |
| --- | --- |
| Rendelet-tervezet megnevezése | 2021. évi zárszámadási rendelet |
| Társadalmi hatás | A helyi lakosság életminőségének javítása, alapvetős szolgáltatások biztosítása a költségvetési rendelet tervezetben szereplő, kötelező és önként vállalt önkormányzati feladatok megvalósítása által (pl. eü-i, szociális ellátórendszer működtetése, közfoglalkoztatás). |
|  |  |
| Gazdasági, költségvetési hatás | A rendelet tervezetben szereplő működési kiadások az önkormányzat és térségi intézményrendszer működtetését biztosítják. A rendelet tervezet tartalmazza az önkormányzat fejlesztési célú kiadásait is. |
| Környezeti következmények | Nincsenek |
| Egészségi következmények | Nincsenek |
| Adminisztrációs terhek | Az adminisztrációs terhek az előkészítés során elsősorban a pénzügyi osztályon jelentkeznek. |
| A rendelet megalkotásának szükségessége | Jogszabályi kötelezettség (Államháztartásról szóló 2011. évi CXCV. törvény 24. § (3) bekezdés). |
| A jogalkotás elmaradásának várható következményei | Áht. megsértése miatti szankció. |
| A rendelet alkalmazásához szükséges | |
| Személyi feltételek | Rendelkezésre állnak |
| Szervezeti feltételek | Rendelkezésre állnak |
| Tárgyi feltételek | Rendelkezésre állnak |
| Pénzügyi feltelek | Rendelkezésre állnak |

Összefoglalva megállapítható, hogy Balatonföldvár Város Önkormányzatának 2021. évi gazdálkodása eredményesnek értékelhető, hiszen az önkormányzat a számára törvényben előírt kötelező feladatait ellátta, fizetési kötelezettségeit folyamatosan teljesíteni tudta, fejlesztés megvalósítására is sor került.

**Határozati javaslat a képviselő-testület ülésére**

**Balatonföldvár Város Önkormányzatának Képviselő-testülete Balatonföldvár Város Önkormányzata 2021. évi gazdálkodásáról szóló beszámolót 795 576 ezer Ft költségvetési maradvánnyal és vagyonát 6 873 663 ezer Ft mérlegfőösszeggel elfogadja. A maradványból az önkormányzat költségvetési maradványa 792 176 ezer Ft, a közös önkormányzati hivatal maradványa 3 400 ezer Ft. A maradvány összege a 2022. évi költségvetés működési és felhalmozási forráshiányra kerül felhasználásra.**

Balatonföldvár, 2022. május 19.

Tisztelettel:

Holovits György Huba

polgármester